b'\n_START_ARTICLE_\nAnton \xc4\x8cok\n_START_SECTION_\n\xc5\xbdivljenje in delo\n_START_PARAGRAPH_\nAnton \xc4\x8cok, brat Ivana Marije \xc4\x8coka in Andreja \xc4\x8coka, se je rodil v znani zavedni slovenski dru\xc5\xbeini pri\xc2\xa0\xc2\xbb\xc5\xbdupanovih\xc2\xab\xc2\xa0v Lonjerju (ital. Longera) v predmestju Trsta. Gimnazijo je obiskoval v Trstu in Ljubljani, bogoslovje pa v Gorici, kjer je bil 3. avgusta 1902 tudi posve\xc4\x8den. Kot kaplan je slu\xc5\xbeboval v Trnu\xc5\xa1ah (1902-1903), nato pa je bil do smrti kaplan v Trstu. Bil je zelo delaven duhovnik, ki se je zanimal za delo z mladino. Ve\xc4\x8d let je kot katehet delal na osnovnih \xc5\xa1olah in bil eden od najtesnej\xc5\xa1ih sodelavcev Janeza Evangelista Kreka._NEWLINE_Pri Sv. Ivanu, predelu Trsta s slovenskimi prebivalci, je z \xc5\xbeupnikom Francem Silo ustanovil Marijino dru\xc5\xbebo, ki je \xc5\xa1tela okoli 400 deklet, ter bil med soustanovitelji slovenskega kulturnega dru\xc5\xa1tva. Oba, Sila in \xc4\x8cok pa sta tudi zbirala finan\xc4\x8dna sredstva za Gospodarski narodni dom.'